b'\n_START_ARTICLE_\nPape\xc5\xbe Pashal I.\n_START_SECTION_\n\xc5\xbdivljenjepis\n_START_PARAGRAPH_\nPontifex, \xc4\x8digar podoba krasi \xc5\xa1e danes tako zna\xc4\x8dilno zidove rimskih cerkva, je bil v svojem \xc4\x8dasu pomembna osebnost tako po svojem zna\xc4\x8daju kot po svojih delih. \xc2\xbbLiber Pontificalis\xc2\xab\xc2\xa0omenja, da se je mladi  Rimljan sin Bonoza (Bonosus) in Teodore (Theodora) posvetil svetemu \xc5\xa1tudiju v \xc5\xa1oli v Lateranski pala\xc4\x8di in je postal izvedenec ne le v cerkveni glasbi, ampak je \xc5\xa1e prav posebej preu\xc4\x8deval tako staro kot novo zavezo svetega pisma. Zaradi krepostnega \xc5\xbeivljenja je bil posve\xc4\x8den v duhovnika. Med krepostmi smemo posebej poudariti njegovo pobo\xc5\xbenost, zmernost, vedrino, zgovornost, gostoljubnost, ljubezen do reve\xc5\xbeev, zlasti pa \xc5\xa1e njegovo izredno ljubezen do najbolj potrebnih. Odkupil je mnogo nesre\xc4\x8dnikov, ki so jih ugrabili saracenski morski razbojniki in jih vrnil v njihovo domovino. Bil je v dobrih odnosih z mnogimi pobo\xc5\xbenimi menihi. Zato ga je Leon III postavil za predstojnika samostana Svetega \xc5\xa0tefana Prvomu\xc4\x8denca blizu Svetega Petra, kjer je gostoljubno sprejemal \xc5\xa1tevilne romarje. Ker je bil tako vsesplo\xc5\xa1no priljubljen, so ga 25. januarja 817 enoglasno izvolili za pape\xc5\xbea brez vladarjeve privolitve.\n_START_SECTION_\nDela\n_START_PARAGRAPH_\nPashal je zbral mnogo relikvij mu\xc4\x8dencev; obnovil je veliko cerkva in jih na novo okrasil z mozaiki. _NEWLINE_\xc2\xbbLiber Pontificalis\xc2\xab mu pripisuje tudi ve\xc4\x8d \xc4\x8dude\xc5\xbeev.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPashal je umrl v Rimu 11. februarja 824. Pripadniki frankovske  stranke so prepre\xc4\x8dili, da bi ga pokopali v Baziliki svetega Petra v Vatikanu. Zato je bil pokopan najprej v Baziliki svete Prakside v Rimu, kjer je tudi mozaik z njegovim likom; to cerkev je namre\xc4\x8d on na novo pozidal in okrasil z mozaiki, ki jih lahko \xc5\xa1e danes ob\xc4\x8dudujemo.\xc2\xa0:_NEWLINE_Njegov god je v katoli\xc5\xa1ki Cerkvi 11. februarja; pred koncilsko koledarsko reformo je bil njegov god 14. maja.'